মঙ্গলবার রাত আটটা নাগাদ হাসপাতাল থেকে ভিডিও কলে বন্ধুদের সঙ্গে কথা বলেছিলেন রোগী। তার কিছুক্ষণের মধ্যেই হাসপাতাল থেকে ফোন করে সেই রোগীরই মৃত্যুসংবাদ গেল বাড়িতে। আরও বড় অভিযোগ, পরিবারকে কিছু না জানিয়েই বুধবার সকালে দেহ ময়নাতদন্তের জন্য পাঠিয়ে দিচ্ছিল বেসরকারি হাসপাতাস কর্তৃপক্ষ।

মৃত গৌতম পাল। নিজস্ব চিত্র
চাঞ্চল্যকর এই অভিযোগ উঠেছে দক্ষিণ কলকাতার উডল্যান্ডস হাসপাতালের বিরুদ্ধে। মৃত রোগীর নাম গৌতম পাল (৩২)। হাওড়ার সালকিয়ার বাসিন্দা ওই যুবক গত ১৫ তারিখ মা উড়ালপুলে বাইক দুর্ঘটনায় আহত হন। সেদিনই তাঁকে দক্ষিণ কলকাতার ওই বেসরকারি হাসপাতালে ভর্তি করা হয়। গৌতমবাবুর পরিবারের দাবি, হাত এবং পায়ে চোট পান ওই যুবক।
মৃতের পরিবারের অভিযোগ, মঙ্গলবারই হাসপাতাল থেকে জানানো হয়, গৌতমবাবুর বিপদ কেটে গিয়েছে। সন্ধেবেলা তাঁকে দেখে পরিবারের লোকজন বাড়ি ফিরে যান। এর পর রাতে হাসপাতাল থেকে ফোন করে রোগীর মৃত্যুসংবাদ বাড়িতে দেওয়া হয়।
দেখুন ভিডিও
 

অভিযোগ, দ্রুত পরিবারের লোকজন হাসপাতালে এলেও রোগীর মৃত্যুর কোনও কারণ জানায়নি হাসপাতাল কর্তৃপক্ষ। এমনকী হাসপাতাল থেকে অনেক দেরিতে চিকিৎসা সংক্রান্ত নথি দেওয়া হলেও সেখানে মৃত্যুর কারণের উল্লেখ ছিল না। মৃতের আত্মীয়দের আরও চাঞ্চল্যকর দাবি, তাঁদের কিছু না জানিয়েই এ দিন সকালে হাসপাতালের পিছনের গেট দিয়ে রোগীর দেহ ময়নাতদন্তের জন্য এসএসকেএম হাসপাতালে পাঠিয়ে দেওয়া হচ্ছিল। আলিপুর রোডের উপরে মৃতদেহ বহনকারী গাড়িটিকে ধরে ফেলেন গৌতমবাবুর আত্মীয়রা। এর পর প্রায় কুড়ি মিনিট দেহ নিয়ে আলিপুর রোড অবরোধ করে রাখেন তাঁরা।
দেখুন ভিডিও ২
 

খবর পেয়ে ঘটনাস্থলে আসে আলিপুর থানার পুলিশ। হাসপাতাল কর্তৃপক্ষের বিরুদ্ধে থানায় অভিযোগ জানানোর পরে অবরোধ তোলেন মৃতের আত্মীয়রা। 
দু’দিনেই হাসপাতালের বিল এক লক্ষ টাকা ছাড়িয়েছিল। পরিবারের পক্ষ থেকে পঞ্চাশ হাজার টাকা জমা দেওয়া হয়েছিল। যদিও, হাসপাতাল কর্তৃপক্ষের তরফে কোনও মন্তব্য করা হয়নি। দেহটি ময়নাতদন্তের জন্য পাঠানো হয়।
শুধু উডল্যান্ডস হাসপাতাল নয়। এ দিনই শহরের আরও দুই নামী হাসপাতালের বিরুদ্ধে চিকিৎসায় গাফিলতির জন্য রোগী মৃত্যুর অভিযোগ উঠেছে। মুকুন্দপুরের আমরি হাসপাতালে আড়াই বছরের শিশুকন্যা ঐত্রী দে-র মৃত্যুর পরে উত্তপ্ত হয়ে ওঠে পরিস্থিতি। গড়িয়া কামালগাজির বাসিন্দা ওই শিশুটি, মঙ্গলবার রাতে জ্বর নিয়ে হাসপাতালে ভর্তি হয়। পরিবারের অভিযোগ, ভোরের দিকে শিশুটির শ্বাসকষ্ট এবং বমি শুরু হলে চিকিৎসকরা একটি ইঞ্জেকশন দেন। এর কিছুক্ষণের মধ্যেই শিশুটির মৃত্যু হয়। চিকিৎসায় গাফিলতির অভিযোগ তুলে হাসপাতালের বিরুদ্ধে থানায় অভিযোগ দায়ের করেছে শিশুটির পরিবার। যদিও, অভিযোগ খারিজ করে দিয়েছে হাসপাতাল কর্তৃপক্ষ। 

ঐত্রী দে। নিজস্ব চিত্র
ই এম বাইপাসের অ্যাপোলো হাসপাতালের বিরুদ্ধেও একই অভিযোগ উঠেছে। অলোক দাস নামে এক রোগীর পরিবারের অভিযোগ, হাসপাতালে আনার পরে অ্যাম্বুলেন্সে দেড় ঘণ্টার বেশি পড়ে থাকলেও রোগীকে দেখেননি কোনও চিকিৎসক। যার জেরে অলোকবাবুর মৃত্যু হয়। এই অভিযোগের পরিপ্রেক্ষিতে এখনও হাসপাতাল কর্তৃপক্ষের প্রতিক্রিয়া পাওয়া যায়নি।